Conakry
Store norske leksikon,Geografi,Verdens geografi,Afrika,Guineas geografi
Conakry er hovedstaden i Guinea, ved kysten av Vest-Afrika. Byen har 1 991 000 innbyggere (2021). Byen ligger dels på en liten øy (Tombo) som er knyttet til fastlandet ved en bro, dels på halvøya Kaloum. Storbyområdet har 3,6 millioner innbyggere. Conakry er landets politiske, økonomiske og kulturelle senter.
Næringsliv og transport Industrien omfatter produksjon av næringsmidler, tekstiler, klesvarer, sko og kjøretøy. Det er eksport av bananer og palmekjerner, jernmalm og alumina. Conakry er landets største havneby med en egen terminal for containerskip. Byen er endepunkt for jernbanen til Kankan i det indre av landet. Det ligger en internasjonal lufthavn 15 kilometer nordøst for sentrum. Kultur og utdanning I Conakry er Guineas nasjonalmuseum Sandervalia og nasjonalbibliotek. Moskeen, som ble åpnet i 1982, er den fjerde største moskeen i Afrika og den største sør for Sahara. Den romersk-katolske domkirken er fra 1928. I den botaniske hagen er det regnskog som vokser i Guinea. Gamal Abdel Nasser universitetet, som ble etablert i 1962, er landets største universitet. Kofi Annan universitetet åpnet i 1996. Det er flere høyskoler i byen. Historikk Byen ble grunnlagt i 1884 av franskmennene. Den ble fra 1893 hovedstad i Fransk Guinea og fra 1958 i det selvstendige Guinea. Les mer i Store norske leksikon Guineas geografi Guineas historie Guinea Guineas befolkning Økonomi og næringsliv i Guinea Eksterne lenker CIA World Factbook: Guinea